CELEX: 
Language: lv
Date: 2021-03-24 00:00:00
Title: KOMISIJAS DELEĢĒTĀ REGULA (ES) …/.. ar kuru Deleģētās regulas (ES) Nr. 1003/2013 un (ES) 2019/360 groza attiecībā uz gada uzraudzības maksām, ko Eiropas Vērtspapīru un tirgu iestāde iekasē no darījumu reģistriem par 2021. gadu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Eiropas Parlamenta un Padomes 2010. gada 24. novembra Regulas (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi)
                  1
               , 62. pantā ir noteikts, ka Eiropas Vērtspapīru un tirgu iestādes (EVTI) ieņēmumus veido nodevas, kas iemaksātas EVTI Savienības tiesību aktos noteiktajos gadījumos, kopā ar valsts iestāžu maksājumiem, Savienības subsīdiju un jebkādām brīvprātīgām dalībvalstu vai novērotāju iemaksām un saskaņotām maksām par publicēšanu, apmācību un jebkādiem citiem pakalpojumiem, ko EVTI sniedz pēc vienas vai vairāku kompetento iestāžu konkrēta pieprasījuma.
            
            
               EVTI ir Savienības uzraudzības iestāde attiecībā uz darījumu reģistriem, kas ir infrastruktūras, kuras nodrošina datu vākšanu un uzturēšanu par atvasinātajiem instrumentiem un vērtspapīru finansēšanas darījumiem. Šajā statusā EVTI piešķir darbības atļaujas darījumu reģistriem un uzrauga to atbilstību attiecīgajām regulatīvajām prasībām. Darījumu reģistri maksā EVTI vienreizēju reģistrācijas maksu un gada uzraudzības maksu.
            
            
               Maksas, ko darījumu reģistri maksā EVTI, aprēķina, izmantojot metodoloģiju, kas noteikta divās dažādās deleģētajās regulās – viena par to darbībām ar atvasinātajiem instrumentiem
                  2
                un otra par to darbībām ar vērtspapīru finansēšanas darījumiem
                  3
               . Šīs deleģētās regulas Komisija pieņēma, ievērojot EVTI tehnisko atzinumu, un minēto regulu pamatā bija principi, kas noteikti Eiropas tirgus infrastruktūras regulas
                  4
                (ETIR) 72. pantā un Vērtspapīru finansēšanas darījumu regulas
                  5
                (VFDR) 11. pantā: 
            
            
               –samaksātajām maksām pilnībā jāsedz EVTI nepieciešamie izdevumi par darījumu reģistru reģistrāciju, atzīšanu un uzraudzību; un 
            
            
               –no darījumu reģistra iekasētās maksas apmēram jābūt samērīgam attiecībā pret attiecīgā darījumu reģistra apgrozījumu. Turklāt ETIR gadījumā grozījumos, kas ieviesti ar Regulu 2019/834 (ETIR REFIT)
                  6
               , likumdevēji ir iekļāvuši noteikumu, ka no darījumu reģistra iekasētās maksas apmēram ir jāsedz visas pamatotās administratīvās izmaksas, kas EVTI radušās saistībā ar tā reģistrāciju un EVTI uzraudzības darbību.
            
            
               Kopš 2021. gada 1. janvāra darījumu reģistru vide Savienībā ir būtiski mainījusies. Tikai divi no četriem darījumu reģistriem, kas pirms 2021. gada 1. janvāra atradās Apvienotajā Karalistē, ir pārcēluši savu darījumdarbību uz ES un turpina sniegt savus pakalpojumus Savienībā. Šajā nolūkā tie ir izveidojuši jaunus subjektus, kas ir iedibināti ES. 
            
            
               Šie jaunie darījumu reģistri darbību Savienībā faktiski sāka 2021. gada janvārī. Lai nodrošinātu, ka tie maksā uzraudzības maksu, kas ir samērīga ar to faktisko apgrozījumu ES šajā gadā, Komisija ierosina iekļaut jaunu pantu abās divās deleģētajās regulās par maksām, ko darījumu reģistri maksā EVTI, proti, Deleģētajā regulā (ES) Nr. 1003/2013 un Deleģētajā regulā (ES) 2019/360. Šajā jaunajā pantā būtu jāparedz konkrēts atsauces periods piemērojamā apgrozījuma aprēķināšanai, kurš, aprēķinot gada maksas, kas darījumu reģistriem jāmaksā EVTI 2021. gadā, būtu jāizmanto, lai labāk atspoguļotu izmaiņas ES darījumu reģistru situācijā. 
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Procedūras jautājumi
            
            
               EVTI 2020. gada novembrī lūdza Komisiju grozīt metodoloģiju to gada maksu aprēķināšanai, kas darījumu reģistriem jāmaksā EVTI 2021. gadā. EVTI ierosināja atsauces periodu piemērojamā darījumu reģistru apgrozījuma aprēķināšanai mainīt no 2020. gada uz laikposmu no 2021. gada janvāra līdz jūnijam. 
            
            
               Laikposmā no 2020. gada 22. decembra līdz 2021. gada 11. janvārim Komisija rakstiskā procedūrā apspriedās ar Eiropas Vērtspapīru komitejas ekspertu grupu (EGESC). EGESC sastāvā ir pārstāvji no dalībvalstīm, Eiropas Centrālās bankas, Eiropas Parlamenta Ekonomikas un monetārās komitejas sekretariāta un EVTI. EGESC locekļi kopumā piekrita ierosinātajai pieejai, un netika izteikti būtiski iebildumi, lai gan dažas dalībvalstis ierosināja alternatīvas idejas situācijas risināšanai. Viena dalībvalsts pauda bažas par metodoloģijas maiņas laika aspektu, proti, ka tai būtu jāstājas spēkā 2021. gadā – tajā pašā gadā, kurā to piemērotu. Tomēr ierosināto izmaiņu neieviešanas potenciālās sekas attaisno nepieciešamību steidzamības kārtā mainīt metodoloģiju, saskaņā ar kuru aprēķina gada maksu, kas darījumu reģistriem jāmaksā 2021. gadā. 
            
            
               Turklāt saskaņā ar labāka regulējuma pamatnostādnēm šis deleģētais akts bija publiski pieejams atsauksmju saņemšanai no 2021. gada 9. februāra līdz 2021. gada 9. martam. Komisija nesaņēma nekādas atsauksmes par ierosināto deleģētā akta projektu. 
            
            
               3.DELEĢĒTĀ AKTA JURIDISKIE ASPEKTI
            
            
               1. pantā attiecībā uz 2021. gadu ir noteikta gada uzraudzības maksa, kas darījumu reģistriem jāmaksā par darbībām atbilstoši ETIR. 
            
            
               2. pantā attiecībā uz 2021. gadu ir noteikta gada uzraudzības maksa, kas darījumu reģistriem jāmaksā par darbībām atbilstoši VFDR.
            
            
               3. pantā ir noteikts tiesību akta spēkā stāšanās datums. 
            
            
               4.IETEKMES NOVĒRTĒJUMS
            
         
         
            
               Ierosināto izmaiņu mērķis ir starp atsevišķajiem darījumu reģistriem sadalīt maksas tā, lai tiktu nodrošināts ETIR un VFDR noteiktais samērīguma princips, vienlaikus ļaujot EVTI nodrošināt visu ar darījumu reģistru uzraudzību saistīto izmaksu segšanu. Tika izskatīti šādi trīs iespējamie risinājumi:
            
            
               (1)piemērojamo apgrozījumu, kuru guvuši jaunie Savienības darījumu reģistri, pieskaitīt tās pašas grupas Apvienotajā Karalistē darbojošos darījumu reģistru piemērojamajam apgrozījumam;
            
            
               (2)piemērojamā apgrozījuma atskaites periodu mainīt no laikposma 2020. gada janvāris–decembris uz laikposmu 2021. gada janvāris–jūnijs;
            
            
               (3)negrozīt spēkā esošos noteikumus un balstīties uz Deleģētās regulas (ES) Nr. 1003/2013 3. panta 2. punktu un Deleģētās regulas (ES) 2019/360 2. panta 4. punktu, kas EVTI ļauj piemērojamo apgrozījumu ekstrapolēt, pamatojoties uz vērtībām, kas aprēķinātas par to mēnešu skaitu, kuros darījumu reģistrs darbojās (n–1) gadā, attiecībā pret visu (n–1) gadu, ja darījumu reģistrs neveica darbību visu gadu.
            
            
               Pirmais risinājums rada problēmas, jo tas pienācīgi neatspoguļo samērīguma principu gadījumos, kad uz ES tiek pārcelta tikai daļa vai neviena no Apvienotās Karalistes darījumu reģistra darbībām, kamēr pārējās darbības tiek veiktas Apvienotajā Karalistē. Savienības darījumu reģistru datus pieskaitot Apvienotās Karalistes meitasuzņēmumu datiem, attiecīgā summa var izrādīties lielāka nekā jauno Savienības darījumu reģistru faktiskās darbības apmērs. Turklāt Savienības darījumu reģistri varētu iebilst pret informācijas sniegšanu EVTI kā Eiropas uzraudzības iestādei par ieņēmumiem, ko gūst Apvienotās Karalistes meitasuzņēmumi, kuri kopš 2021. gada 1. janvāra atrodas trešā valstī. Nav arī skaidrs, vai šī pieeja pilnībā atbilstu noteikumu pašreizējai redakcijai. Minēto problēmu dēļ šis risinājums nenodrošinātu pietiekamu samērīgumu, un tāpēc tas tika noraidīts. 
            
            
               Trešais risinājums arī rada problēmas saistībā ar samērīguma principu. Ja uzņēmējdarbības pārcelšana no Apvienotās Karalistes darījumu reģistriem uz Savienībā jaunreģistrētajiem darījumu reģistriem notika tikai 2021. gada 1. janvārī, ekstrapolācija, kuras pamatā ir (neesošs vai zems) 2020. gada apgrozījums, nesniegs pienācīgu aplēsi par darbību 2021. gadā. Lai aprakstītajā scenārijā pilnībā segtu EVTI uzraudzības maksas, Savienības darījumu reģistriem, kas darbojās ES pirms 2021. gada 1. janvāra, būtu jāpiemēro nesamērīgas maksas, un tiem nāktos segt gandrīz visu 2021. gada uzraudzības maksu, pat ja EVTI uzraudzības izmaksas 2021. gadā nebūtu pilnībā to radītas. Faktiski, ja netiktu grozītas Deleģētās regulas (ES) Nr. 1003/2013 un (ES) 2019/360, tad, ņemot vērā EVTI 2021. gada budžeta projektu
                  7
               , kurā norādīta aplēstā maksa no darījumu reģistriem vairāk nekā 3,6 miljonu EUR apmērā, abi jaunie darījumu reģistri katrs maksātu kopējo gada maksu 60 000 EUR apmērā (ieskaitot to atvasināto instrumentu un vērtspapīru finansēšanas darījumu darbības), bet atlikušie 3,5 miljoni EUR būtu jāmaksā abiem Savienības darījumu reģistriem, kuri darbojās pirms 2021. gada 1. janvāra. Pretējā gadījumā būtu ievērojami jāsamazina EVTI aplēstais budžets darījumu reģistru uzraudzībai, kas, visticamāk, radītu ilgtermiņa ietekmi vēl pēc 2021. gada un uzraudzības resursu trūkuma dēļ radītu nepietiekamas uzraudzības risku. 
            
            
               Tādējādi, ņemot vērā aprakstīto scenāriju, arī šim risinājumam ir ievērojami trūkumi attiecībā uz samērīgumu un darījumu reģistru pienācīgu uzraudzību. 
            
            
               Visbeidzot, otrajam risinājumam nav tādu trūkumu kā 1. un 3. risinājumam. Tas ir izvēlēts šādu iemeslu dēļ:
            
            
               (i) tas balstās uz šā gada datiem, kas atspoguļo faktisko tirgus daļu pēc Brexit;
            
            
               (ii) tas atspoguļo klientu jauno sadalījumu pēc Brexit, kurā darījumu reģistriem var nebūt pēcteča ES un to klientiem būtu jāpāriet pie citiem Savienības darījumu reģistriem;
            
            
               (iii) šī pieeja – paļaušanās uz datiem no janvāra līdz jūnijam – tika izmantota darījumu reģistru režīmos saskaņā ar EMIR un VFDR, kad tās pirmo reizi sāka piemērot un aplēšu nolūkiem nebija datu no gada (n–1) (2014. gads attiecībā uz ETIR, 2020. gads attiecībā uz VFDR). Līdz ar to šīs pieejas pamatojumam ir precedents.
            
            
               5.DELEĢĒTĀ AKTA IETEKME UZ BUDŽETU
            
            
               Saskaņā ar EVTI regulas 62. pantu, ETIR 72. pantu un VFDR 11. pantu maksas, ko Savienības darījumu reģistri maksā EVTI, ir daļa no EVTI budžeta, un tās būtu jānosaka tādā līmenī, kas ļautu pilnībā segt EVTI nepieciešamos izdevumus par darījumu reģistru reģistrāciju un uzraudzību. 
            
            
               Tomēr ierosinātajiem grozījumiem deleģētajās regulās (ES) Nr. 1003/2013 un (ES) 2019/360 nevajadzētu nedz ietekmēt EVTI budžetu, nedz arī nepamatoti ietekmēt darījumu reģistrus. Kā paskaidrots iepriekš, šie grozījumi ļaus Savienības darījumu reģistru maksas sadalīt samērīgi ar to apgrozījumu. 
            
            
               Ierosinātie grozījumi neietekmēs Savienības subsīdiju, kas iekļauta Eiropas Savienības vispārējā budžetā (Komisijas iedaļā) un kas veido daļu no EVTI ieņēmumiem saskaņā ar Regulas (ES) Nr. 1095/2010 62. panta 1. punkta b) apakšpunktu. 
            
            
               KOMISIJAS DELEĢĒTĀ REGULA (ES) …/..
            
            
               (24.3.2021),
            
            
               ar kuru Deleģētās regulas (ES) Nr. 1003/2013 un (ES) 2019/360 groza attiecībā uz gada uzraudzības maksām, ko Eiropas Vērtspapīru un tirgu iestāde iekasē no darījumu reģistriem par 2021. gadu
            
            
               (Dokuments attiecas uz EEZ)
            
            
               EIROPAS KOMISIJA,
            
         
         
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) Nr. 648/2012 (2012. gada 4. jūlijs) par ārpusbiržas atvasinātajiem instrumentiem, centrālajiem darījumu partneriem un darījumu reģistriem
                  8
                un jo īpaši tās 72. panta 3. punktu,
            
            
               ņemot vērā Eiropas Parlamenta un Padomes Regulu (ES) 2015/2365 (2015. gada 25. novembris) par vērtspapīru finansēšanas darījumu un atkalizmantošanas pārredzamību un ar ko groza Regulu (ES) Nr. 648/2012
                  9
                un jo īpaši tās 11. panta 2. punktu,
            
            
               tā kā:
            
            
               (1)Maksas, ko darījumu reģistri maksā EVTI, tiek aprēķinātas, izmantojot Deleģētajās regulās (ES) Nr. 1003/2013 un (ES) 2019/360 noteikto metodoloģiju. Piemērojamā apgrozījuma atsauces periods minētajās deleģētajās regulās ir iepriekšējais gads pirms tā gada, kurā tiek maksātas maksas.
            
            
               (2)Apvienotā Karaliste 2020. gada 1. februārī izstājās no Eiropas Savienības un Eiropas Atomenerģijas kopienas. Saskaņā ar Līguma par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas 126. pantā noteikto pārejas periodu Savienības tiesības Apvienotajai Karalistei un tās teritorijā no 2020. gada 31. decembra vairs nepiemēro.
            
            
               (3)Divi darījumu reģistri, kas iedibināti Apvienotajā Karalistē, daļu savu pakalpojumu un darbību pārcēla uz Savienību, lai varētu turpināt sniegt pakalpojumus un veikt darbības darījumu partneriem, kas iedibināti Savienībā. Tas ir būtiski mainījis to darījumu reģistru skaitu, kuri darbojas Savienībā. 
            
            
               (4)Jaunie Savienības darījumu reģistri savu darbību Savienībā faktiski sāka 2021. gada janvārī, un to darbības līmenis 2020. gadā bija tuvu nullei. Tādējādi to gada uzraudzības maksa par 2021. gadu būtu niecīga, lai gan to darbības apjoms droši vien būs ievērojams. Lai nodrošinātu, ka tie maksā maksu, kas ir samērīga ar to faktisko apgrozījumu Savienībā, to gada uzraudzības maksa par 2021. gadu būtu jāaprēķina, pamatojoties uz to piemērojamo apgrozījumu 2021. gada pirmajā pusē. 
            
            
               (5)Lai EVTI 2021. gadā varētu no darījumu reģistriem iekasēt samērīgas maksas, vienlaikus sedzot visas ar to uzraudzību saistītās izmaksas, ir nepieciešams mainīt atsauces periodu to gada maksu aprēķināšanai, ko darījumu reģistri maksā EVTI 2021. gadā. Tā kā attiecīgie darījumu reģistri ir reģistrēti EVTI gan saskaņā ar Regulu (ES) Nr. 648/2012, gan Regulu (ES) 2015/2365, grozījumi minētajā pārskata periodā būtu jāizdara vienlaikus. 
            
            
               (6)Tādēļ būtu attiecīgi jāgroza Deleģētās regulas (ES) Nr. 1003/2013 un (ES) 2019/360. 
            
            
               (7)Lai nekavējoties tiktu veicinātas efektīvas un lietderīgas uzraudzības un izpildes darbības, šai regulai būtu jāstājas spēkā steidzamības kārtā,
            
            
               IR PIEŅĒMUSI ŠO REGULU.
            
            
               1. pants 
               Grozījumi Deleģētajā regulā (ES) Nr. 1003/2013
            
            
               Deleģētajā regulā (ES) Nr. 1003/2013 iekļauj šādu 15.a pantu:
            
            
               “15.a pants 
               Gada uzraudzības maksa par 2021. gadu tiem darījumu reģistriem, kas bija reģistrā 2020. gada 31. decembrī
            
            
               1.No darījumu reģistriem, kas 2020. gada 31. decembrī jau bija reģistrēti EVTI, gada uzraudzības maksu par 2021. gadu iekasē, to aprēķinot saskaņā ar 7. pantu. Tomēr 7. panta 2. punkta c) apakšpunkta vajadzībām darījumu reģistru piemērojamo apgrozījumu aprēķina saskaņā ar 2. punktu.
            
            
               2.Šā panta 1. punkta vajadzībām darījumu reģistra piemērojamo apgrozījumu iegūst, summējot vienu trešdaļu no katra nosauktā elementa:
            
            
               (a)darījumu reģistra ieņēmumi, kuri gūti no pamatdarbības – centralizētas ierakstu vākšanas un uzturēšanas par atvasinātajiem instrumentiem – periodā no 2021. gada 1. janvāra līdz 2021. gada 30. jūnijam, dalīti ar visu reģistrēto darījumu reģistru kopējiem ieņēmumiem, kas gūti no pamatdarbības – centralizētas ierakstu vākšanas un uzturēšanas par atvasinātajiem instrumentiem – periodā no 2021. gada 1. janvāra līdz 2021. gada 30. jūnijam;
            
            
               (b)darījumu reģistram paziņoto darījumu skaits periodā no 2021. gada 1. janvāra līdz 2021. gada 30. jūnijam, dalīts ar visiem reģistrētajiem darījumu reģistriem paziņoto kopējo darījumu skaitu periodā no 2021. gada 1. janvāra līdz 2021. gada 30. jūnijam;
            
            
               (c)reģistrēto neizpildīto darījumu skaits 2021. gada 30. jūnijā, dalīts ar reģistrēto neizpildīto darījumu kopējo skaitu 2021. gada 30. jūnijā visos reģistrētajos darījumu reģistros.
            
         
         
            
               3.Gada uzraudzības maksas summu, kas minēta 1. punktā, samazina par summu, ko darījumu reģistrs saskaņā ar 11. panta 1. punktu jau ir samaksājis līdz [PB: lūdzu norādīt šīs regulas spēkā stāšanās datumu].
            
            
               Ja summa, ko darījumu reģistrs saskaņā ar 11. panta 1. punktu jau ir samaksājis līdz [PB: lūdzu norādīt šīs regulas spēkā stāšanās datumu], ir lielāka nekā gada uzraudzības maksa, kas aprēķināta saskaņā ar 1. punktu, EVTI darījumu reģistram atlīdzina starpību.
            
            
               4.Atkāpjoties no 11. panta 1. punkta, šā panta 1. punktā minētajiem darījumu reģistriem gada uzraudzības maksas par 2021. gadu maksājuma termiņš ir 2021. gada 31. oktobris.
            
            
               5.Rēķinu par gada uzraudzības maksu par 2021. gadu EVTI šā panta 1. punktā minētajiem darījumu reģistriem nosūta vismaz 30 dienas pirms attiecīgā maksājuma termiņa.
            
            
               6.Kad kļūst pieejami revidētie pārskati par 2021. gadu, šā panta 1. punktā minētie darījumu reģistri paziņo EVTI 3. panta 1. punktā minētos rādītājus par 2021. gadu.
            
            
               No darījumu reģistriem iekasē starpību starp faktiski samaksāto gada uzraudzības maksu par 2021. gadu un gada uzraudzības maksu, kas būtu bijusi jāmaksā par 2021. gadu, ja piemērojamā apgrozījuma aprēķins būtu balstīts uz rādītājiem, kas paziņoti saskaņā ar pirmo daļu.
            
            
               Rēķinu par iespējamajiem papildu maksājumiem saskaņā ar otro daļu EVTI nosūta vismaz 30 dienas pirms attiecīgā maksājuma termiņa.”
            
            
               2. pants 
               Grozījumi Deleģētajā regulā (ES) 2019/360
            
            
               Deleģētajā regulā (ES) 2019/360 iekļauj šādu 15.a pantu:
            
            
               “15.a pants 
               Gada uzraudzības maksa par 2021. gadu tiem darījumu reģistriem, kas bija reģistrā 2020. gada 31. decembrī
            
            
               1.No darījumu reģistriem, kas 2020. gada 31. decembrī jau bija reģistrēti EVTI, gada uzraudzības maksu par 2021. gadu iekasē, to aprēķinot saskaņā ar 6. pantu. Tomēr 6. panta 2. punkta b) apakšpunkta vajadzībām darījumu reģistru piemērojamo apgrozījumu aprēķina saskaņā ar 2. punktu.
            
            
               2.Šā panta 1. punkta vajadzībām darījumu reģistra piemērojamo apgrozījumu iegūst, summējot:
            
            
               –ieņēmumus, kuri gūti no pamatdarbības – centralizētas VFD ierakstu vākšanas un uzturēšanas – laikposmā no 2021. gada 1. janvāra līdz 2021. gada 30. jūnijam, un
            
            
               –piemērojamos ieņēmumus no darījumu reģistra papildpakalpojumiem saskaņā ar 2. panta 1. un 2. punktu laikposmā no 2021. gada 1. janvāra līdz 2021. gada 30. jūnijam,
            
            
               un iegūto lielumu dalot ar summu, kuru veido
            
            
               –visu reģistrēto darījumu reģistru kopējie ieņēmumi, kuri gūti no pamatdarbības – centralizētas VFD ierakstu vākšanas un uzturēšanas – laikposmā no 2021. gada 1. janvāra līdz 2021. gada 30. jūnijam, un
            
            
               –visu reģistrēto darījumu reģistru piemērojamie ieņēmumi no papildpakalpojumiem saskaņā ar 2. panta 1. un 2. punktu laikposmā no 2021. gada 1. janvāra līdz 2021. gada 30. jūnijam.
            
            
               3.Gada uzraudzības maksas summu, kas minēta 1. punktā, samazina par summu, ko darījumu reģistrs saskaņā ar 10. panta 1. punktu jau ir samaksājis līdz [PB: lūdzu norādīt šīs regulas spēkā stāšanās datumu].
            
            
               Ja summa, ko darījumu reģistrs saskaņā ar 10. panta 1. punktu jau ir samaksājis līdz [PB: lūdzu norādīt šīs regulas spēkā stāšanās datumu], ir lielāka nekā gada uzraudzības maksa, kas aprēķināta saskaņā ar 1. punktu, EVTI darījumu reģistram atlīdzina starpību.
            
            
               4.Atkāpjoties no 10. panta 1. punkta, šā panta 1. punktā minētajiem darījumu reģistriem gada uzraudzības maksas par 2021. gadu maksājuma termiņš ir 2021. gada 31. oktobris.
            
         
         
            
               5.Rēķinu par gada uzraudzības maksu par 2021. gadu EVTI šā panta 1. punktā minētajiem darījumu reģistriem nosūta vismaz 30 dienas pirms attiecīgā maksājuma termiņa.
            
            
               6.Kad kļūst pieejami revidētie pārskati par 2021. gadu, šā panta 1. punktā minētie darījumu reģistri paziņo EVTI 2. panta 3. punktā minētos rādītājus par 2021. gadu.
            
            
               No darījumu reģistriem iekasē starpību starp faktiski samaksāto gada uzraudzības maksu par 2021. gadu un gada uzraudzības maksu, kas būtu bijusi jāmaksā par 2021. gadu, ja piemērojamā apgrozījuma aprēķins būtu balstīts uz rādītājiem, kas paziņoti saskaņā ar pirmo daļu.
            
            
               Rēķinu par iespējamajiem papildu maksājumiem saskaņā ar otro daļu EVTI nosūta vismaz 30 dienas pirms attiecīgā maksājuma termiņa.”
            
            
               3. pants 
               Stāšanās spēkā
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 24.3.2021
            
            
               
                     Komisijas vārdā –
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 331, 15.12.2010., 84. lpp.
               
               
                  
                     (2)
                  
                        Komisijas Deleģētā regula (ES) Nr. 1003/2013 (2013. gada 12. jūlijs), ar ko papildina Eiropas Parlamenta un Padomes Regulu (ES) Nr. 648/2012 attiecībā uz Eiropas Vērtspapīru un tirgu iestādes noteiktām maksām darījumu reģistriem.
               
               
                  
                     (3)
                  
                        Komisijas Deleģētā regula (ES) 2019/360 (2018. gada 13. decembris), ar ko Eiropas Parlamenta un Padomes Regulu (ES) 2015/2365 papildina attiecībā uz Eiropas Vērtspapīru un tirgu iestādes noteiktām maksām darījumu reģistriem.
               
               
                  
                     (4)
                  
                        Eiropas Parlamenta un Padomes Regula (ES) Nr. 648/2012 (2012. gada 4. jūlijs) par ārpusbiržas atvasinātajiem instrumentiem, centrālajiem darījumu partneriem un darījumu reģistriem.
               
               
                  
                     (5)
                  
                        Eiropas Parlamenta un Padomes Regula (ES) 2015/2365 par vērtspapīru finansēšanas darījumu un atkalizmantošanas pārredzamību.
               
               
                  
                     (6)
                  
                        OV L 141, 28.5.2019., 42. lpp.
               
               
                  
                     (7)
                  
                        
                  ESMA 2021 Annnual Work Programme
                  , 54. lpp.
               
               
                  
                     (8)
                  
                        OV L 201, 27.7.2012., 1. lpp. 
               
               
                  
                     (9)
                  
                        OV L 337, 23.12.2015., 1. lpp.